
Δελτίο Τύπου για την Παγκόσμια Ημέρα Αυτοφροντίδας 
Με αφορμή τη σημερινή Παγκόσμια Ημέρα Αυτοφροντίδας, ο Πανελλήνιος Φαρμακευτικός Σύλλογος υπογραμμίζει τη σημασία της υπεύθυνης αυτοφροντίδας ως αναπόσπαστου στοιχείου της σύγχρονης Πρωτοβάθμιας Φροντίδας Υγείας. Η ημέρα αυτή υπενθυμίζει ότι η φροντίδα της υγείας αποτελεί καθημερινή υπόθεση, η οποία οφείλει να βασίζεται στην επιστημονική γνώση και στην υπεύθυνη καθοδήγηση των επαγγελματιών υγείας, ενισχύοντας την πρόληψη, την ορθολογική χρήση των θεραπευτικών μέσων και την ενεργό συμμετοχή του πολίτη στη διατήρηση της υγείας του.
Η αυτοφροντίδα δεν ταυτίζεται με την αυτοθεραπεία αλλά προϋποθέτει σωστή ενημέρωση, υπεύθυνες επιλογές με την επιστημονική καθοδήγηση και του φαρμακοποιού, ο οποίος αποτελεί τον πλέον άμεσα προσβάσιμο επαγγελματία υγείας και βασικό πυλώνα της Πρωτοβάθμιας Φροντίδας Υγείας. Μέσα από την ευαισθητοποίηση και κινητοποίηση, την εξατομικευμένη συμβουλευτική, την ορθή χρήση των ΜΗ.ΣΥ.ΦΑ., την πρόληψη λαθών, την έγκαιρη παραπομπή στον ιατρό όταν απαιτείται και τη συνεχή ενημέρωση των πολιτών, συμβάλλει ουσιαστικά στην προστασία της δημόσιας υγείας.
Η διαχρονική προσήλωση του Πανελλήνιου Φαρμακευτικού Συλλόγου στην προώθηση της υπεύθυνης αυτοφροντίδας επισφραγίστηκε με την υπογραφή του Μνημονίου Συνεργασίας με το ΙΔΕΕΑΦ και τον ΕΦΕΧ, με στόχο την εκπαίδευση των φαρμακοποιών, την ενημέρωση των πολιτών και την ανάπτυξη κοινών δράσεων που αναβαθμίζουν τον ρόλο του ελληνικού φαρμακείου ως σημείου παροχής πρωτοβάθμιας φροντίδας υγείας. 
Ο Πανελλήνιος Φαρμακευτικός Σύλλογος συνεχίζει να επενδύει στην επιστημονική κατάρτιση και στην ενίσχυση της κουλτούρας της υπεύθυνης αυτοφροντίδας ώστε κάθε πολίτης να έχει πρόσβαση σε αξιόπιστη επιστημονική καθοδήγηση και ασφαλείς υπηρεσίες υγείας μέσα από το φαρμακείο της γειτονιάς, το οποίο πέρα από τον καθοριστικό του ρόλο στη διάθεση και την ορθή χρήση των φαρμάκων, εξελίσσεται διαρκώς σε έναν ολοκληρωμένο σημείο πρόληψης, ενημέρωσης και πρωτοβάθμιας φροντίδας υγείας, προς όφελος του πολίτη και της δημόσιας υγείας.

